पाएं अपने शहर की ताज़ा ख़बरें और फ्री ई-पेपरडाउनलोड करें
नगर के वार्ड नंबर 17 में पटवारी कार्यालय के नजदीक वार्ड के घरों का गंदा पानी जमा होने से लोग परेशान थे। महीने भर से गंदा पानी जमा होने के कारण सड़न की तेज गंध से पटवारी कार्यालय में कर्मचारियों का बैठना और मोहल्ले वासियों का सांस लेना मुश्किल हो गया था। वार्ड वासियों की शिकायत के बाद कलेक्टर और एसडीएम के दबाव में पालिका के तात्कालीन सीएमओ मनोज सिंह ने 3 सौ मीटर नाली के लिए 17 लाख 6 हजार रुपए का टेंडर तो कर दिया, लेकिन पर्याप्त पैसे नहीं होने के कारण वर्क आर्डर ही जारी नहीं किया। ऐसे में पार्षद ने स्वयं सवा सात लाख रुपए खर्च कर सौ मीटर नाली बनवा डाली। वार्ड 17 के पार्षद विवेक सिंह सिसोदिया लंबे समय से नाली के लिए प्रयास कर रहे थे।
टेंडर के बाद तत्कालीन सीएमओ का स्थानांतरण हो गया। नए सीएमओ राजेश गुप्ता ने फंड के अभाव में वर्क आर्डर करने में असमर्थता जताई। वार्ड में जमा पानी से सड़न की बदबू और मच्छरों से संक्रमण का खतरा बढ़ रहा था। ऐसे में पार्षद ने वार्ड के मितेश यादव के साथ मिलकर नाली का काम स्वयं के रिस्क पर शुरू कराया। उन्होंने एक माह के भीतर पटवारी कार्यालय से लेकर मुख्य सड़क तक सौ मीटर आरसीसी नाली स्वयं के पैसों से बनवाई। इस काम में करीब 7 लाख 25 हजार रुपए खर्च हुए।
इसलिए उत्पन्न हुई थी समस्या - लोगों ने बताया कि पटवारी कार्यालय के नजदीक करीब तीन एकड़ खाली जमीन थी। जिस पर मोहल्ले के घरों से निकलने वाला गंदा पानी सालों से जमा होता था, लेकिन थोड़े समय पहले ही उक्त जमीन मालिक ने चारों तरफ बाउंड्री कर जमीन पर मिट्टी फिलिंग कराई और पानी की निकासी रोक दी। जिसके बाद वार्ड की गलियों में पानी भरने लगा। पटवारी कार्यालय के दरवाजे तक पानी जमा होने से राजस्व संबंधी काम काज भी प्रभावित होने लगा।
लोगों ने कलेक्टर से की थी शिकायत
मोहल्ले में जलभराव की समस्या को लेकर वार्ड वासियों ने कलेक्टर से मामले की शिकायत की थी, इसके बाद कलेक्टर यशवंत कुमार ने एसडीएम को लोगों की समस्या देखते हुए समाधान करने को कहा था। जिसके बाद एसडीएम ने वार्ड का निरीक्षण कर तात्कालीन सीएमओ को जल्द टेंडर कर नाली निर्माण के निर्देश दिए थे। साथ ही जमीन मालिक से दस्तावेज आदि लेकर प्रस्तुत होने का कहा था। हालांकि यह मामला आगे चलकर ठंडा पड़ गया।
गंदा पानी जमा होने से खतरा
^गंदा पानी अधिक समय तक जाम होने से वार्ड में संक्रमण का खतरा बना हुआ था। लोग भी काफी परेशान थे, उधर फंड के अभाव में पालिका टेंडर के बाद वर्क आर्डर जारी नहीं कर रही थी। ऐसे में मैने अध्यक्ष और सीएमओ से आपसी चर्चा के बाद काम शुरू कराया। पालिका ने थोड़े समय बाद खर्च की राशि मुझे लौटाने की बात कही है।''
विवेक सिंह सिसोदिया, पार्षद वार्ड नंबर 17
बारिश से पहले कराएंगे काम
^जल भराव के कारण वार्ड वासी काफी मुश्किल में थे, संक्रमण का खतरा भी पनप रहा था। वार्ड पार्षद ने व्यवस्था करा दी है, लेकिन शेष करीब 2 सौ मीटर पर पालिका बारिश से पहले गुणवत्ता युक्त ड्रेनेज का निर्माण कराएगी। ताकि जलभराव की समस्या उत्पन्न दोबारा वार्ड में न हो।''
राजेश गुप्ता, सीएमओ जांजगीर
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva bho_Deva hin_Deva bho_Deva hin_Deva hin_Deva bho_Deva zho_Hant eng_Latn